РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/442-15

4. новембар 2015. године

Б е о г р а д

З А П И С Н И К

35. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 3. НОВЕМБРА 2015. ГОДИНЕ

Седница је почела у 9,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Велимир Станојевић, Арпад Фремонд као и Владан Милошевић, Дејан Нектаријевић и Надица Николић Танасијевић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Ђорђе Стојшић, Горан Ћирић, Јован Марковић, Милан Кораћ, Душан Петровић и Сабина Даздаревић.

Седници су присуствовали и народни посланици: Милан Новаковић и Драган Јовановић.

Поред чланова Одбора седници су присуствовали: представници Министарства пољопривреде и заштите животне средине: проф. др Снежана Богосављевић Бошковић, министар, Младен Младеновић, в.д. помоћник министра Сектора за правне и нормативне послове и Милан Ћупрић, шеф Одсека за биљну производњу и прераду биљних производа као и представници средстава јавног информисања.

Пре преласка на разматрање прве тачке дневног реда усвојени су, једногласно, записници 29. и 30. седнице Одбора, које су одржане 8. септембра и 18. септембра 2015. године, у тексту у коме су и предложене.

Већином гласова усвојен је следећи

Д н е в н и р е д

1. Разматрање Предлога закона о јаким алкохолним пићима, у начелу, који је поднела Влада( број 320-2624/15 од 15. октобра 2015. године) ;
2. Разно .

Прва тачка дневног реда **– Разматрање Предлога закона о јаким алкохолним пићима, у начелу, који је поднела Влада( број 320-2624/15 од 15. октобра 2015. године)**

У уводним напоменама, проф. др Снежана Богосављевић Бошковић је истакла основне разлоге за доношење новог Закона, којим се област јаких алкохолних пића регулише. Ова област је регулисана Законом из 2009. године који третира ракије и алкохолна пића, међутим како је ннаглашено његове одредбе коче развој ове области. По њеним речима, основна слабост постојећег Закона је то што већина произвођача није регистрована, тако да њихови производни вишкови нису били легално у промету. До 2009. године је било регистровано преко 2000 произвођача ракије и алкохолних пића, а са усвајањем Закона из 2009. године тај број се смањио на 369 прозвођача. Основни циљ Предлога закона је да се либерализује процес регистрације, као и да се омогући физичким лицима да своје вишкове легално пласирају на тржиште. Такође, циљ је јачање малих пољопривредних газдинстава и њихова регистрација за производњу пића, као и подстицај производње воћа, имајући у виду да је у Србији под воћним засадима 170.000 ha од чега је око 50% засад шљиве, која се у великој мери прерађује у разне врсте ракија, чиме ће и ова производња бити верификована. Предлог закона је усклађен са европским стандардима и законодавством, предвиђа увођење категоризације јаких алкохолних пића, којих ће бити 47, као и декларацију у складу са европском регулативом. Новина коју овај Предлог закона доноси јесте и јасна процедура заштите ознака географског порекла, а који ће касније бити увод и за заштиту ознака географског порекла српских ракија, пре свега на тржишту ЕУ.

Милан Ћупрић, шеф Одсека је рекао да се у складу са новим потребама приступило изради новог Закона. Циљеви новог Закона су да се умање трошкови производње, повећа конкурентност и број регистрованих произвођача, смањи сиво тржиште ракије, регулише процедура заштите географске ознаке, омогући сарадња регистрованих произвођача и физичких лица, олакша развој и инвестиције у сектору.

У дискусији су учествовали народни посланици: Маријан Ристичевић, Драган Јовановић, Владан Милошевић, Милија Милетић, Миодраг Николић и Милан Ковачевић.

Одбор је већином гласова (11 за), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о јаким алкохолним пићима, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - **Разно**

Маријан Ристичевић је упознао чланове Одбора са позивом за учешће на Интерпарламентарном семинару „Реформа Заједничке пољопривредне политике из 2013. године: Импликације за земље проширења“ у Бриселу, Краљевина Белгија, 9. децембра 2015. године. Семинар организује Европски парламент и Одбор за пољопривреду ЕП у оквиру Програма подршке ЕП за парламенте земаља проширења. Предлог Одбора за европске интеграције је да на семинару учествују два члана Одбора за европске интеграције и два члана Одбора за пољопривреду, шумарство и водопривреду.

Пошто других питања и предлога није било, седница је закључена у 10,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић